google/wiki40b huggingface dataset:
STS-97

Mission highlights

Κατά τη διάρκεια της ενδεκαήμερης αποστολής, ο αρχικός στόχος εκπληρώθηκε, ο οποίος ήταν να παραδοθεί και να συνδεθεί με το διεθνή διαστημικό σταθμό το πρώτο σύνολο παροχής ενέργειας από ηλιακά κύτταρα. Οι αστροναύτες διενήργησαν τρεις διαστημικούς περιπάτους, κατά τη διάρκεια των οποίων προετοίμασαν μια μονάδα ελλιμενισμού για την άφιξη της εργαστηριακής ενότητας Destiny, εγκατέστησαν επιπλέοντες ανιχνευτές δυναμικού (αγγλ. Floating Potential Probes) για την μέτρηση του ηλεκτρικού δυναμικού που περιβάλλει το σταθμό, εγκατέστησαν ένα καλώδιο φωτογραφικών μηχανών έξω από την μονάδα Unity, και μετέφεραν προμήθειες, εξοπλισμό και απορρίμματα μεταξύ του διαστημικού λεωφορείου και του σταθμού.
Την τρίτη ημέρα της πτήσης, ο κυβερνήτης Brent Jett επέτυχε την σύνδεση με τον σταθμό.
Από μέσα από το διαστημόπλοιο, ο Garneau χρησιμοποίησε το Canadarm για να ξεφορτώσει το P6 ζευκτόν από το αμπάρι του διαστημικού λεωφορείου, φέρνοντάς το στην θέση διανυκτέρευσης. Ο Tanner και ο Noriega πέρασαν μέσα από την σήραγγα ελλιμενισμού του διαστημοπλοίου και άνοιξαν την μπούκα του σταθμού και τοποθέτησαν τα πρώτα πακέτα με προμήθειες και υλικό υπολογιστών στον σταθμό.
Την τέταρτη μέρα της πτήσης, το τριμελές πλήρωμα της αποστολής 1 μπήκε στη μονάδα Unity για πρώτη φορά.
Την Παρασκευή, 8 Δεκεμβρίου, το πλήρωμα έκανε την πρώτη επίσκεψη στο πλήρωμα της αποστολής 1 που κατοικεί στο διαστημικό σταθμό. Μέχρι τότε η μπούκα μεταξύ του σταθμού και του διαστημοπλοίου είχε παραμείνει κλειστή για αποφυγή τυχόν διαρροής ατμοσφαιρικής πίεσης, αφού το πλήρωμα του διαστημοπλοίου έκανε διαστημικούς περιπάτους. Μετά από τα καλωσορίσματα και την υποχρεωτική ενημέρωση, οι οκτώ αστροναύτες διενήργησαν δοκιμαστικά στον σταθμό και στους ηλιακούς συλλέκτες, μετέφεραν εξοπλισμό και προμήθειες, και έλεγξαν το καλώδιο τηλεοπτικών φωτογραφικών μηχανών που είχαν εγκαταστήσει ο Tanner και ο Noriega προετοιμάζοντας την επερχόμενη αποστολή.
Στις 9 Δεκεμβρίου, τα δύο πληρώματα ολοκλήρωσαν τις εργασίες φόρτωσης και εκφόρτωσης μεταξύ του σταθμού και του διαστημοπλοίου. Το πλήρωμα του Εντέβορ αποχαιρέτισε το πλήρωμα της αποστολής 1 που έμεινε στον σταθμό και έκλεισε τις πόρτες, αποσυνδέθηκε από το σταθμό μετά από αυτή την εξαήμερη διαμονή και ξεκίνησε για την επιστροφή στην γη.
Η πτήση STS-97 ήταν η δέκατη πέμπτη πτήση του Εντέβορ και η εκατοστή πρώτη αποστολή διαστημικού λεωφορείου.
Ρουβίδιο

Ανακάλυψη - όνομα

Το ρουβίδιο ανακαλύφθηκε φασματοσκοπικά από τους Ρόμπερτ Μπούνσεν και Γκούσταβ Κίρχοφ το 1861 σχεδόν συγχρόνως με την ανακάλυψη του καισίου με το οποίο και απαντά συνηθέστερα στη φύση. Το όνομά του δόθηκε εκ του λατινικού "rubidus" που σημαίνει καστανέρυθρος, επειδή στο ορατό πεδίο του φάσματός του παρουσιάζει δύο ερυθρές γραμμές.

Αν και στη φύση, (φλοιό της Γης), βρίσκεται σε μεγαλύτερη ποσότητα από εκείνη του καισίου, περίπου 330 μέρη στο εκατομμύριο (ppm), εντούτοις δεν σχηματίζει ορυκτά. Ανευρίσκεται κυρίως ως προσμίξεις 5% των ορυκτών λεπιδόλιθος, πολλουκίτης και τριφυλλίνης.

Iσότοπα Rb

Το ρουβίδιο έχει ένα σταθερό ισότοπο (μαζικός αριθμός: 85). Το ρουβίδιο-87, το οποίο είναι ελαφρώς ραδιενεργό, έχει διάρκεια ημιζωής 4,88x10¹⁰ χρόνια (περίπου 49 δισεκατομ. χρόνια), δηλαδή περισσότερο από τρεις φορές μεγαλύτερο από την υπολογισμένη ηλικία του σύμπαντος. Το Rb-87 διασπάται στο σταθερό στρόντιο-87 (Sr-87) με την εκπομπή θετικού σωματιδίου β.
Θοδωρής Αθερίδης

Βιογραφία

Φοίτησε στο 40ο Δημοτικό Σχολείο Θεσσαλονίκης ενώ στο Λύκειο ασχολήθηκε με τη φωτογραφία. Αποφοίτησε απο το Κρατικό Θέατρο Βορείου Ελλάδος το 1987. 
Στα τέλη του '90 δημιούργησε μαζί με τον Ιεροκλή Μιχαηλίδη το μουσικό γκρουπ Άγαμοι Θύται, για χάρη του οποίου κατέβηκε στην Αθήνα, στην οποία διαμένει πλέον μόνιμα. 
Έχει μια κόρη απο τον πρώτο του γάμο με την Ελένη Γκασούκα, την Φωτεινή, ενώ τα τελευταία χρόνια είναι ζευγάρι με την επίσης ηθοποιό, Σμαράγδα Καρύδη.
Πέρα απο ηθοποιός είναι και σκηνοθέτης.

Συμμετοχές

Έχει ασχοληθεί με την τηλεόραση και τον κινηματογράφο τόσο ως ηθοποιός και κειμενογράφος όσο και ως σκηνοθέτης, ειδικά τα τελευταία χρόνια. Είχε γράψει το σενάριο και ήταν σκηνοθέτης της ταινίας Μια Μέλισσα τον Αύγουστο, στην οποία πρωταγωνίστησε μαζί με τους Σμαράγδα Καρύδη, Αντώνη Λουδάρο κ.ά. ενώ έχει συγγράψει και θεατρικά έργα : "...από Έρωτα", "Συνέβη κι όποιος θέλει το πιστεύει", "...Από μακριά", "Άγρια Δύση".Συνυπέγραψε μαζί με τον Παντελή Καναράκη και τον Θοδωρή Πετρόπουλο το  θεατρικό έργο  ''Θέλει η Ελλάδα να κρυφτεί'' .

Τηλεόραση

Το 2005 και το 2006 παρουσίασε το τηλεπαιχνίδι Ποιος Θέλει Να Γίνει Εκατομμυριούχος στον Alpha TV, ενώ παλαιότερα είχε συμμετάσχει στις τηλεοπτικές σειρές "Είμαστε στον αέρα" (μαζί με τους Στέλιο Μάινα, Ιεροκλή Μιχαηλίδη, Δημήτρη Σταρόβα, Άκη Σακελλαρίου, Δήμητρα Ματσούκα) και στο "Σ’ αγαπώ μ’ αγαπάς" με τη Δήμητρα Παπαδοπούλου. 
Το 2003, στον Alpha TV, παρουσίασε το τηλεπαιχνίδι "Όλα εδώ πληρώνονται", το οποίο όμως είχε μόνο 9 επεισόδια.
Το 2007-2008 ήταν ο πρωταγωνιστής της σειράς Φίλα το βάτραχό σου μαζί με την Σμαράγδα Καρύδη και πλήθος άλλων γνωστών ηθοποιών. Στην σειρά Μόνο Εσύ, πρωταγωνίστησε μαζί με την Ζέτα Μακρυπούλια, αλλά και στην τηλεοπτική σειρά της σεναριογράφου Ρένα Ρίγγα Πίσω στο Σπίτι ήταν επίσης πρωταγωνιστής. Είχε έκτακτη συμμετοχή στις σειρές των Αλέξανδρου Ρήγα και Δημήτρη Αποστόλου Δύο Ξένοι και Το Κόκκινο Δωμάτιο και είχε συμμετάσχει το 2010 μαζί με την Μακρυπούλια στην σειρά "ο πόλεμος των άστρων".
Ακόμη έχει παρουσιάσει την βραδυνή εκπομπή Αργά στον τηλεοπτικό σταθμό Action24.
Στα σαγόνια του κροκόδειλου

Πλοκή

Μια ομάδα από φίλους πάνε εκδρομή με βάρκα σε μια λίμνη της Νότιας Καλιφόρνιας, αλλά το χαρούμενο σαββατοκύριακο τους μετατρέπεται σε τρόμο όταν ένας τεράστιος θηλυκός κροκόδειλος που προσπαθεί να πάρει εκδίκηση για την καταστροφή των αυγών της, αρχίζει να τους αποδεκατίζει.

Παραγωγή

Η ταινία γυρίστηκε στη Σάντα Κλαρίτα, στο Λος Άντζελες και κυρίως στο Μεξικό με έναν προϋπολογισμό των 2.800.000 δολαρίων.

Υποδοχή

Η ταινία αρνητικές κριτικές από το κοινό. Στο IMDb κρατάει μια βαθμολογία των 3,7/10. Στο Rotten Tomatoes κρατάει μια βαθμολογία κοινού 19% βασισμένη σε 4,665 βαθμολογίες χρηστών. Παρ΄όλο που κατηγορήθηκε λόγω των ειδικών της εφέ η ταινία είναι πλέον cult.
Κτηματολόγιο

Αναδασμός - Διανομές

Οι έννοιες του Αναδασμού (Land Consolidation) και της Διανομής, είναι στενά δεμένες με το Κτηματολόγιο που αποτελεί την τεχνική τους προϋπόθεση.
Αποτελούν συγκεκριμένα μέτρα πολιτικής γης, και αφορούν, οι μεν Διανομές στην παραχώρηση γαιών σε ακτήμονες πολίτες, με συμβολικό ή και χωρίς τίμημα, οι δε Αναδασμοί, στην κατάργηση ενός προηγούμενου ανορθολογικού και αντιπαραγωγικού ιδιοκτησιακού καθεστώτος, και στην εκ νέου διανομή της γης στους προηγούμενους ιδιοκτήτες της, με νέες ιδιοκτησίες που επιδέχονται ορθολογικότερη και παραγωγικότερη χρησιμοποίηση.
Στην αρχαιότητα Δασμός σήμαινε την εξ ίσου διανομή πραγμάτων, και ο Αναδασμός γης ή χώρας, "την κατάργηση της προτέρας ιδιοκτησίας και την εκ νέου εις πάντας εξ' ίσου τους πολίτας διανομήν, της υπό των ολίγων, των πλουσίων πρότερον κατεχομένης γης".
Αναδασμός (σε τεχνικοεπιστημονικό επίπεδο), είναι η τεχνική/διοικητική διαδικασία, που εδράζεται στα στοιχεία του Κτηματολογίου μίας περιοχής και αποσκοπεί στη συγκέντρωση των πολυτεμαχισμένων και διασκορπισμένων μικρών συνηθέστατα ιδιοκτησιών/χρήσεων ή εκμεταλλεύσεων γης, ενός ή περισσότερων ιδιοκτητών/χρηστών και την αναδιάρθρωσή τους σε νέες μοναδιαίες ιδιοκτησίες/χρήσεις ή εκμεταλλεύσεις που η θέση, το σχήμα, το μέγεθος και η σχέση τους με το περιβάλλον, θα επιτρέπουν την αποδοτικότερη παραγωγική χρησιμοποίησή τους.
Ο Αναδασμός μπορεί να είναι, Αγροτικός ή Αστικός, και Εκούσιος ή Υποχρεωτικός.
Aichi H9A

Σχεδιασμός και ανάπτυξη

Το H9A ήταν δικινητήρια ιπτάμενη άκατος που σχεδιάστηκε από την Aichi (εσωτερικά ονομάζονταν AM-212) για να καλύψει απαίτηση του Ναυτικού που αφορούσε την δημιουργία προηγμένης εκπαιδευτικής αερακάτου για την προετοιμασία των πληρωμάτων των προηγμένων αερακάτων Kawanishi H8K που σύντομα θα ενέτασσε σε υπηρεσία. Ο σχεδιασμός ξεκίνησε τον Ιανουάριο του 1940 και το πρώτο από τα τρία συνολικά πρωτότυπα πραγματοποίησε την παρθενική του πτήση τον Σεπτέμβριο του 1940. Το πλήρωμα κανονικά ήταν πενταμελές (κυβερνήτης/πιλότος, συγκυβερνήτης, ιπτάμενος μηχανικός, παρατηρητής και ασυρματιστής) αλλά υπήρχε χώρος για τρία ακόμα άτομα (εκπαιδευόμενους).
Κυρίαρχο Στρατιωτικό Τάγμα της Μάλτας

Διοίκηση

Από τις 29 Απριλίου 2017 Μέγας Μάγιστρος (Grand Master) είναι υπηρεσιακά  ο Τζάκομο Ντάλλα Τόρρε ντελ Τέμπιο ντι Σανγκουινέτο (ad-interim lieutenant, για ένα έτος) και Μέγας Καγκελάριος (Grand Chancellor) ο  Άλμπρεχτ Φράιχερ φον Μπέσελαγκερ (Albrecht Freiherr von Boeselager, γ. 1949).

Δραστηριότητες

Σήμερα αποτελεί κρατική οντότητα και αναγνωρίζεται από τον ΟΗΕ, καθώς έχει θέση παρατηρητή στα Ηνωμένα Έθνη. Το Τάγμα αριθμεί στις μέρες μας 12.500 μέλη και 80.000 μονίμους εθελοντές, μαζί με 13.000 σε ιατρικό προσωπικό. Όλοι αυτοί εργάζονται σε καθημερινή βάση για τη φροντίδα των ηλικιωμένων, των προσφύγων, των απόρων, αστέγων καθώς επίσης και των παιδιών. Ανάμεσα στους ανθρώπους που φροντίζουν είναι λεπροί και πάσχοντες από ανίατες ασθένειες, σε όλο τον κόσμο, αδιακρίτως φυλής ή θρησκείας. Επίσης, μέσω του Σώματος Malteser International, βοηθά διεθνώς θύματα από φυσικές καταστροφές, επιδημίες και ένοπλες συρράξεις.

Διεθνής αναγνώριση

Το Τάγμα έχει δύο έδρες: το Palazzo Malta στην οδό Via dei Condotti 68 (όπου κατοικεί ο Μέγας Μάγιστρος και εδρεύει η κυβέρνηση) και τη Villa Malta στον Αβεντίνο λόφο, όπου βρίσκεται η πρεσβεία του Τάγματος στο Βατικανό και η πρεσβεία στην Ιταλία. Ωστόσο, σε αντίθεση με την Αγία Έδρα, που έχει κυριαρχία επί του Βατικανού, το Κυρίαρχο Τάγμα της Μάλτας δεν έχει καμία εδαφική κυριαρχία από τότε που έχασε το νησί της Μάλτας το 1798, με εξαίρεση τα προαναφερόμενα ακίνητα στην Ιταλία. Ο ΟΗΕ δεν αναγνωρίζει το Τάγμα ως κράτος-μέλος αλλά ως παρατηρητή στη Γενική Συνέλευση. Δεν του έχει αναγνωριστεί και δοθεί κάποιος τηλεπικοινωνιακός κωδικός ούτε καν κωδικός στο Διαδίκτυο (όπως .com ή.uk), ενώ το Βατικανό έχει τον δικό του (.va).
Το Τάγμα της Μάλτας έχει διπλωματικές σχέσεις με 103 κράτη, πολλά από τα οποία δεν έχουν ως κυρίαρχη θρησκεία τη Ρωμαιοκαθολική, όπως επίσης και από άλλες 5 χώρες, καθώς επίσης και από διεθνείς οργανισμούς, όπως η ΕΕ και ο Διεθνής Ερυθρός Σταυρός. Το γεγονός ότι διεκδικεί κυριαρχία διαφαίνεται και από το γεγονός ότι εκδίδει διαβατήρια, άδειες οδηγήσεως, πινακίδες κυκλοφορίας αυτοκινήτων γραμματόσημακαι κέρματα.
Νάνι Μορέτι

Βιογραφία

Γεννήθηκε στο Μπορούνικο της Ιταλίας, από 2 δασκάλους γονείς με τον πατέρα του να είναι ο ιστορικός Λουίτζι Μορέττι. Ζει στη Ρώμη, πόλη στην οποία ζούσε από τα παιδικά του χρόνια. Στα εφηβικά του χρόνια ασχολήθηκε ενεργά με την πολιτική.
Τα αριστερά πολιτικά του φρονήματα τον ώθησαν στο να διατελέσει μέλος της εξωκοινοβουλευτικής αριστεράς. Επίσης, είχε ασχοληθεί σοβαρά και με το άλλο μεγάλο πάθος του, το πόλο, έχοντας αγωνιστεί στην πρώτη κατηγορία της Ιταλίας και στην Εθνική Εφήβων. Σε διάφορες συνεντεύξεις του έχει παραδεχτεί ότι είναι άθεος, όχι όμως εξαιτίας περιφρόνησης στο θεό, αλλά γιατί του ήταν αδύνατο να πιστέψει.
Συγκεκριμένα, δήλωσε τα εξής: " Ο Μπουνιουέλ έλεγε: “Δόξα τω Θεώ, είμαι άθεος”! Αλλά εγώ δεν συμφωνώ. Θα ευχόμουν να είχα πίστη, αλλά απλώς δεν την έχω. Είχα καθολική διαπαιδαγώγηση, η οποία δεν ήταν απαραίτητα κακή, εγώ όμως δεν πίστεψα ποτέ. Δεν είμαι εναντίον εκείνων που πιστεύουν βαθιά."
Λικινία Ευδοξία

Οικογένεια

Η Ευδοξία γεννήθηκε το 422. Ήταν κόρη του Θεοδόσιου Β΄ και της Αιλίας Ευδοκίας, μιας γυναίκας ελληνικής καταγωγής.

Ο πρώτος γάμος

Το 424, η Ευδοξία αρραβωνιάστηκε τον Βαλεντινιανό Γ΄, πρώτο ξάδερφό της. Η ημερομηνία του αρραβώνα τους καταγράφηκε από τον Μαρκελίνο Κόμη. Την περίοδο του αρραβώνα τους, ο Βαλεντινιανός ήταν περίπου τεσσάρων χρονών, ενώ η Ευδοξία μόνο δύο .
Η Ευδοξία κι ο Βαλεντινιανός παντρεύτηκαν το 437. Το 439, η Ευδοξία πήρε τον τίτλο της Αυγούστας, με τη γέννηση της πρώτης της κόρης Ευδοκίας. Είχαν επίσης και μια δεύτερη κόρη, την Πλακιδία . Ο Βαλεντινιανός σκοτώθηκε στις 16 Μαρτίου του 455, από τον Οπτίλα και τον Θραυστίλα.

Ο δεύτερος γάμος

Ο Βαλεντινιανός δεν είχε αρσενικούς απογόνους και δεν είχε ορίσει ποτέ του διάδοχο. Αρκετοί υποψήφιοι διεκδίκησαν τον θρόνο. Ανάμεσά τους ο Πετρόνιος Μάξιμος, ο πιο υψηλόβαθμος των Ρωμαίων γερουσιαστών.
Ο Ιωάννης της Αντιοχείας αναφέρει ότι ο Μάξιμος εξασφάλισε τη διαδοχή του κερδίζοντας την πίστη των υπαλήλλων του παλατιού και των τοπικών στρατιωτικών. Η Ευδοξία αναγκάστηκε να τον παντρευτεί αλλιώς θα την εκτελούσαν.
Ο Μάξιμος διόρισε τον Άβιτο και τον έστειλε στην Τουλούζη. Ο Αβίτος είχε να προσπαθήσει να εξασφαλίσει την πίστη των Θεοδώριχου Β΄ των Βησιγότθων στο νέο αυτοκράτορα. Ωστόσο, η βασιλεία του ήταν σύντομη. Σύμφωνα με τον χρονογράφο Malchus, «Η αυτοκράτειρα Ευδοξία, η χήρα του αυτοκράτορα Βαλεντινιανού και κόρη του αυτοκράτορα Θεοδοσίου και της Ευδοκίας, παρέμεινε δυστυχώς στη Ρώμη και εξοργισμένη με τον τύραννο Μάξιμο, λόγω της δολοφονίας του συζύγου της, κάλεσε τον Βάνδαλο Γιζέριχο, βασιλιά της Αφρικής, κατά του Μαξίμου, ο οποίος κυβερνούσε τη Ρώμη. Ήρθε ξαφνικά στη Ρώμη με τις δυνάμεις του και κατέλαβε την πόλη, και αφού κατέστρεψε τον Μάξιμο και όλες τις δυνάμεις του, πήρε τα πάντα από το παλάτι, ακόμα και τα χάλκινα αγάλματα. Μάλιστα αιχμαλώτισε τους επιζόντες γερουσιαστές, συνοδευόμενοι από τις συζύγους τους. Μαζί τους επίσης μεταφέρθηκαν στη Καρχηδόνα στην Αφρική η αυτοκράτειρα Ευδοξία, η οποία τον είχε καλέσει, η κόρη της Πλακιδία, σύζυγος του πατρικίου Ολύμπριους, ο οποίος ήταν τότε σε διαμονή στην Κωνσταντινούπολη και ακόμη και την παρθένα Ευδοκία. Αφού είχε επιστρέψει, ο Γιζέριχος έδωσε τη νεότερη Ευδοκία, παρθένα, κόρη της αυτοκράτειρας Ευδοξίας, στο γιο του Χιούνερικ για γάμο, και τις κράτησαν και τις δύο, μητέρα και κόρη, με μεγάλες τιμές.»(Chron. 366).
Η Ευδοξία προφανώς ακολούθησε το παράδειγμα της κουνιάδας της Ονωρίας που έκανε έκκληση στον Αττίλα για να αποφύγει έναν ανεπιθύμητο γάμο.

Χήρα

Οι τρεις γυναίκες έμειναν αιχμάλωτες στην Καρχηδόνα για επτά χρόνια. Το 462, ο Λέων Α΄, αυτοκράτορας του Βυζαντίου, έδωσε μεγάλα λύτρα για τη Λικινία Ευδοξία και την κόρη της Πλακιδία. Έτσι η Λικινία Ευδοξία επέστρεψε στην Κωνσταντινούπολη μετά από είκοσι πέντε χρόνια απουσίας και η Πλακιδία την ακολούθησε. Η Ευδοκία έμεινε στην Αφρική και παντρεύτηκε τον Χουνέρικ. Έκαναν έναν γιο, τον Χιλντέρικ, βασιλιά των Βανδάλων από το το 523 εώς το 530.
Ιωάννης Γεώργιος του Χοεντσόλερν

Βιογραφία

Ήταν ο τρίτος γιος του Φρειδερίκου πρίγκιπα του Χοεντσόλερν και της Μαργαρίτας-Καρόλας των Βέττιν, κόρης του Φρειδερίκου-Αυγούστου Γ΄ της Σαξονίας.
Το 2016 απεβίωσε στο Μόναχο σε ηλικία 84 ετών και τάφηκε στο Έρλεζερκίρχε του Ζιγκμαρίνγκεν.
Return to Fantasy

Τραγούδια

1. Return to Fantasy (Byron, Hensley) - 5:52

2. Shady Lady (Box, Byron, Hensley, Kerslake) - 5:52

3. Devil's Daughter (Box, Byron, Hensley, Kerslake) - 4:38

4. Beautiful Dream (Box, Byron, Hensley, Kerslake) - 4:52

5. Prima Donna (Box, Byron, Hensley, Kerslake) - 3:11

6. Your Turn to Remember (Hensley) - 4:22

7. Showdown (Box, Byron, Hensley, Kerslake) - 4:17

8. Why Did You Go (Box, Byron, Hensley, Kerslake) - 3:53

9. A Year or A Day (Hensley) - 4:22

Βραβεία

Return to Fantasy (άλμπουμ)
Ηνωμένο Βασίλειο (BPI Certification): Ασημένιος

Μέλη των Uriah Heep

Το "Return to Fantasy" ηχογραφήθηκε από τους εξής μουσικούς:
Ντέηβιντ Μπάιρον - φωνητικά
Μικ Μποξ - κιθάρα
Κεν Χένσλεϊ - πλήκτρα
Τζον Γουέτον - μπάσο
Λι Κέρσλεηκ - τύμπανα
Ιωάννα Τσάτσου

Βιογραφία

Γεννήθηκε στη Σμύρνη και ήταν κόρη του Στέλιου Σεφεριάδη, καθηγητή Διεθνούς Δικαίου, και της Δέσπως Τενεκίδη. Αδέλφια της ήταν οι Γιώργος Σεφέρης και Άγγελος Σεφεριάδης. Το 1914 εγκαταστάθηκε με την οικογένειά της στην Αθήνα. Σπούδασε νομικά στο πανεπιστήμιο Αθηνών, έκανε διδακτορική διατριβή αλλά δεν ασχολήθηκε με την δικηγορία. Ασχολήθηκε με την ποίηση και την συγγραφή ιστορικών και λογοτεχνικών βιβλίων. Το βιβλίο της «Ο αδελφός μου Γιώργος Σεφέρης» απέσπασε το Α' κρατικό βραβείο βιογραφίας, ενώ για το συγγραφικό της έργο είχε τιμηθεί μεταξύ άλλων με το χρυσό μετάλλιο της Γαλλικής Ακαδημίας. Παράλληλα με την συγγραφική της δραστηριότητα, η Ιωάννα Τσάτσου αγωνίστηκε για τα δικαιώματα των γυναικών. Για την όλη δράση της τιμήθηκε με το "μετάλλιο Εξαίρετων Πράξεων", με τον "Χρυσό Σταυρό της Εποποιίας" (1960), με τον "Μεγαλόσταυρο του Τάγματος της Αξίας" (1979, Γαλλία) κ.α. 
Απεβίωσε την 30η Σεπτεμβρίου 2000 στην Αθήνα και ενταφιάστηκε στο Α΄ νεκροταφείο Αθηνών. Η κηδεία της έγινε δημοσία δαπάνη. Ήταν παντρεμένη με τον Κωνσταντίνο Τσάτσο και είχε δυο κόρες: την Δέσποινα Τσάτσου, σύζυγο του καθηγητή Μυλωνά, και την Ντόρα Τσάτσου, χορογράφο και σύζυγο του Αλέξανδρου Συμεωνίδη.
Κασά Καμαρά

Σταδιοδρομία σε συλλόγους

Ο Καμαρά έχει αγωνιστεί στις Τρουά και Μπουλόν.  Στις 9 Σεπτεμβρίου 2015, υπέγραψε διετές συμβόλαιο με τον Εργοτέλη. Αφού κατέθεσε νομίμως αίτηση για διακοπή του συμβολαίου του με τον Εργοτέλη, λόγω μη καταβληθέντων μισθών, τον Ιανουάριο του 2016, υπέγραψε συμβόλαιο με τη Ξάνθη.
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Διεθνής σταδιοδρομία

Έκανε το διεθνές του ντεμπούτο για τη Μαυριτανία το 2013.
Άφφι

Ιστορία

Το όνομα της πόλης προέρχεται είτε από τη λέξη "Affa" στη διάλεκτο των Λογγοβάρδων ή τη γερμανική γλώσσα, με προέλευση από τον όρο "Arimanno". Τα πρώτα έγγραφα στα οποία αναφέρεται η πόλη χρονολογούνται από τον 9ο αιώνα. Την ίδια εποχή κατασκευάστηκε και πέτρινος πύργος, με στόχο την αντιμετώπιση των επιδρομών των Ούγγρων.
Κατά την περίοδο από τον 11ο ως τον 12ο αιώνα αποτέλεσε φέουδο της μονής του Σαν Ζένο (San Zeno) της Βερόνα, υπό το όνομα Νέο κάστρο του Ηγουμένου (Castelnuovo dell'Abate). Ονομάστηκε έτσι από ένα κάστρο που κατασκευάστηκε κοντά στο Ινκάφφι. Κατά την ίδια περίοδο κατασκευάστηκε και ενοριακός ναός. Το 1260 συντάχθηκε και αγροτικό καταστατικό, αποτελούμενο από 2 άρθρα, με τα οποία ρυθμιζόταν η καθημερινή ζωή εκείνη την περίοδο. Στη θέση της μικρής εκκλησίας του 11ου αιώνα κατασκευάστηκε, το 1761, ο ενοριακός ναός σε σχέδια του αρχιτέκτονα Λοντοβίτο Περίνι (Lodovito Perini).
Μετά το τέλος του Β΄ Παγκοσμίου Πολέμου και κατά τη διάρκεια του Ψυχρού πολέμου αποφασίστηκε η κατασκευή ενός "υπόγειου φρουρίου" στο γειτονικό όρος Μοσκάλ, το οποίο επονομάστηκε "West Star". Σε αυτό εγκαταστάθηκαν στρατεύματα του ΝΑΤΟ της Διοίκησης επιγείων συμμαχικών δυνάμεων της Νότιας Ευρώπης, που στάθμευαν στη Βερόνα.
Σπικάτο

Το Σπικάτο είναι τεχνική παιξίματος του δοξαριού των έγχορδων μουσικών οργάνων, όπως του κοντραμπάσου και όλων των υπόλοιπων οργάνων της οικογένειας του βιολιού, οι χορδές των οποίων παίζονται με το δοξάρι.
Σπικάτο θα πει «Χωριστά» δηλαδή τα παραπάνω όργανα μπορούν να παιχτούν με αυτήν την τεχνική παραγωγής φθόγγων που ακούγονται χωριστά, πράγμα που επιτυγχάνεται με σκιρτήματα του δοξαριού πάνω στις χορδές του οργάνου.
Θάνος Χρήστου

Βιογραφία

Γεννήθηκε στη Σπάρτη το 1960. Ολοκλήρωσε τις εγκύκλιες σπουδές του στη Θεσσαλονίκη και ακολούθως τις προπτυχιακές και μεταπτυχιακές του σπουδές στο Αριστοτέλειο Πανεπιστήμιο. Εκπόνησε τη διδακτορική του διατριβή στην Ιστορία της Τέχνης στο Τμήμα Ιστορίας του Ιονίου Πανεπιστημίου στην Κέρκυρα το 1995, όπου και δίδαξε στη συνέχεια το μάθημα της Ιστορίας της Τέχνης στα Τμήματα Ιστορίας και Αρχειονομίας-Βιβλιοθηκονομίας. Τη δεκαετία του 1990 αναστήλωσε τη Δημοτική Πινακοθήκη της πόλης και συνέβαλε στην ανάδειξη του έργου δεκάδων εικαστικών καλλιτεχνών.
Το 2001 είχε εκδώσει στην Κέρκυρα μελέτη με θέμα «Η γλυπτική στα Ιόνια Νησιά» (εκδ. Απόστροφος, Κέρκυρα, σελ. 300).
Ήταν γιος του καταξιωμένου Καθηγητή Ιστορίας της Τέχνης Χρύσανθου Χρήστου (1922-2016).
Τους τελευταίους μήνες είχε αναλάβει, μεταξύ άλλων, το έργο της οργάνωσης του Ιδρύματος Χαρακτικής "Άρια Κομιανού" στο νησί των Φαιάκων
Πέθανε στην Κέρκυρα στις 23 Ιουλίου του 2013 σε ηλικία 53 ετών.
Κώστας Χριστοδουλίδης

Βιογραφικά στοιχεία

Ο Κώστας Χριστοδουλίδης γεννήθηκε στον Άγιο Γεώργιο το 1920. Ομιλεί, πέρα από την ελληνική, την αγγλική γλώσσα. Ήταν λογιστής και συνδικαλιστής.
Απεβίωσε στις 25 Ιουνίου 2011 στο Μέλαθρον Αγωνιστών ΕΟΚΑ.

Πολιτική διαδρομή

Εξελέγη για πρώτη φορά βουλευτής στις πρώτες βουλευτικές εκλογές της Κύπρου (Βουλευτικές εκλογές 1960) στην Εκλογική Περιφέρεια Αμμοχώστου με το Πατριωτικό Μέτωπο. Το 1962 αποχώρησε από την κοινοβουλευτική ομάδα του Πατριωτικού Μετώπου και συνέχισε ως ανεξάρτητος έως το 1970. Επανεξελέγη βουλευτής στις Βουλευτικές εκλογές του 1970 με την Προοδευτική Παράταξη. Το 1974 αποχώρησε από την κοινοβουλευτική ομάδα της Προδευτικής Παράταξης και συνέχει ως ανεξάρτητος έως το 1976.
Την περίοδο 1982-1991 ήταν πρόεδρος της Επιτροπής Δημόσιας Υπηρεσίας.
Μάτση Χατζηλαζάρου

Βιογραφία

Νονός της έγινε ο βασιλιάς Κωνσταντίνος Α΄ της Ελλάδας. Στα πρώτα της χρόνια εγκαταστάθηκε στη Γαλλία μαζί με την οικογένειά της, για να επιστρέψουν στη συμπρωτεύουσα το 1919. Τα επόμενα χρόνια έζησε στην Αθήνα και σε ηλικία 17 ετών παντρεύτηκε το Βαυαρό Καρλ Σούρμαν, με τον οποίο χώρισε το 1936. Ακολούθησε ένας δεύτερος γάμος, που δεν είχε επιτυχία και το 1939-1943 ήταν σύζυγος του ποιητή Ανδρέα Εμπειρίκου. Αργότερα έζησε στο Παρίσι και εργάστηκε στον ΕΟΤ, στην Αθήνα ως το 1964. Εκεί πέθανε το 1987, έχοντας εργαστεί και στην υπηρεσία δημοσίων σχέσεων της Εμπορικής Τράπεζας.
Στα γράμματα έκανε την πρώτη της εμφάνιση στο πρώτο μισό της δεκαετίας του ' 40 με το ψευδώνυμο Μάτση Ανδρέου. Η πρώτη της ποιητική συλλογή "Μάης, Ιούνης και Νοέμβρης" κυκλοφόρησε το 1944.
Άνοιγμα Ζούκερτορτ

Ιστορία

Το πλευρικό άνοιγμα 1.Ιζ3, έχει πάρει το όνομά του από τον Γιόχαν Ζούκερτορτ, αν και μερικές φορές χρησιμοποιείται το Άνοιγμα Ρέτι για να καθορίσει αυτή την κίνηση ανοίγματος, οι περισσότερες όμως πηγές καθορίζουν πιο στενά το άνοιγμα Ρέτι με την ακολουθία 1.Ιζ3 δ5 2.γ4.
Η Εγκυκλοπαίδεια Σκακιστικών Ανοιγμάτων έχει αφιερωμένους αρκετούς κωδικούς για την κίνηση 1.Ιζ3. Συγκεκριμένα έχει καταχωρηθεί στους κωδικούς A04–A09. Ειδικά στον κωδικό A05 καταχωρήθηκε η απάντηση 1...Ιζ6, στους κωδικούς A06–A09 καταχωρήθηκε η απάντηση 1...δ5 και όλες οι άλλες απαντήσεις καταχωρήθηκαν στον κωδικό A04. Συχνά οι παρτίδες μεταφέρονται σε άλλα ανοίγματα με άλλον κωδικό.
Η κίνηση αυτή έχει περιγραφεί από τον Edmar Mednis ως το «τέλειο και ευέλικτο άνοιγμα» και από άλλους, όπως ο Άρον Νίμζοβιτς ως «σίγουρα η πιο σταθερή κίνηση, ενώ κινήσεις όπως οι 1.ε4 και 1.δ4 είναι 'δεσμευτικές' και 'σε θέτουν σε κίνδυνο'».

Θεωρία

Με το άνοιγμα Ζούκερτορτ η παρτίδα μπορεί να μεταφερθεί σε ένα μεγάλο αριθμό άλλων ανοιγμάτων που συνήθως ξεκινούν με 1.ε4, 1.δ4 και 1.γ4. Στα περισσότερα παιχνίδια, η κίνηση 1.Ιζ3 μεταφέρει την παρτίδα σε άλλο άνοιγμα. Εάν τα μαύρα δεν είναι προσεκτικά, υπάρχει κίνδυνος να τρέχουν χωρίς προετοιμασία σε κάποιο άκρως θεωρητικό άνοιγμα, π.χ. μετά από 1.Ιζ3 γ5 τα λευκά μπορούν να απαντήσουν με 2.ε4 που οδηγεί στην κύρια γραμμη της Σικελικής άμυνας. Άλλες συχνές μεταθέσεις είναι σε διάφορες γραμμές του μη αποδεκτού γκαμπί της βασίλισσας (π.χ. μετά από 1.Ιζ3 δ5 2.δ4 Ιζ6 3.γ4) ή του Καταλανικού ανοίγματος (π.χ. μετά από 1.Ιζ3 Ιζ6 2.η3 δ5 3.Αη2 ε6 4.0-0 Αε7 5.γ4).
Οι κύριες ανεξάρτητες γραμμές που συνήθως ξεκινούν με 1.Ιζ3 είναι το Άνοιγμα Ρέτι (1.Ιζ3 δ5 2.γ4) και η Ινδική επίθεση του βασιλιά (όπου τα λευκά παίζουν 1.Ιζ3, 2.η3, 3.Αη2, 4.0-0 και 5.δ3, αν και όχι πάντα με αυτή τη σειρά). Παίζοντας 1.Ιζ3 τα λευκά εμποδίζουν τα μαύρα να απαντήσουν με 1...ε5, επίσης πολλοί παίκτες που θέλουν να παίξουν Αγγλικό άνοιγμα, αλλά να αποφύγουν την αντιστροφή στις γραμμές της Σικελικής άμυνας, αντί να ξεκινήσουν το παιχνίδι με 1.γ4 ε5, επιλέγουν αντ' αυτού να ξεκινήσουν με 1.Ιζ3.
Κόκμπερν Τάουν

Ιστορία

Η πόλη είναι γνωστή για τα στενά δρομάκια της και τα φανάρια της. Από το 1766 αποτελεί και την έδρα της κυβέρνησης. Ήταν ο πρώτος μόνιμος οικισμός σε κάποιο από τα νησιά. Ιδρύθηκε το 1681 από συλλέκτες αλατιού, που είχαν φτάσει στα Τερκς και Κέικος την περίοδο εκείνη. Η πόλη πιθανότατα βρίσκεται στο σημείο όπου έφτασε πρώτος στο νησί ο Χουάν Πονσέ ντε Λεόν.
Το αρχαιότερο γνωστό ναυάγιο στο Δυτικό Ημισφαίριο , το ναυάγιο του Υφάλου Μολάσες (χρονολογείται από το 1505) εκτίθεται στο Εθνικό Μουσείο των Τερκς και Κέικος, το οποίο βρίσκεται στην Γκραντ Τερκ. Το πλησιέστερο αγκυροβόλιο προς την Κόκμπερν Τάουν είναι το Hawk's Nest Anchorage, το οποίο είναι αρκετά προστατευμένο πλην όμως  η είσοδος σ΄ αυτό θα πρέπει να γίνεται με ιδιαίτερη προσοχή και πολύ καλό φωτισμό, κατά τη νύκτα λόγω της ύπαρξης υφάλων κοντά στην είσοδο.